Document ID: 32001R2133

A Bizottság 2133/2001/EK rendelete
(2001. október 30.)
a gabonaágazatra vonatkozó egyes közösségi vámkontingensek és vámplafonok megnyitásáról és kezeléséről, valamint az 1987/94/EK, a 306/96/EK, az 1827/96/EK, az 1970/96/EK, az 1405/97/EK, az 1406/97/EK, a 2492/98/EK, a 2809/98/EK és a 778/1999/EK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1666/2000/EK rendelettel [1] módosított, a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2] és különösen annak 12. cikkének (1) bekezdésére,
tekintettel az egyes mezőgazdasági termékekre vonatkozó, egyrészről az Európai Közösség, másrészről az Izlandi Köztársaság, a Norvég Királyság és a Svájci Államszövetség között levélváltás formájában megkötött megállapodás megkötéséről szóló, 1995. december 20-i 95/582/EK tanácsi határozatra [3], és különösen annak 2. cikkére,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékében meghatározott engedmények végrehajtásáról szóló, 1996. június 18-i 1095/96/EK tanácsi rendeletre [4] és különösen annak 1. cikkére,
tekintettel az afrikai, karibi és csendes-óceáni államokból (AKCS-államok) származó mezőgazdasági termékekre és az ilyen mezőgazdasági termékek feldolgozásával előállított termékekre vonatkozó szabályokról, valamint a 715/90/EGK rendelet hatályon kívül helyezéséről szóló, 1998. július 20-i 1706/98/EK tanácsi rendeletre [5] és különösen annak 30. cikkére,
tekintettel az egyes mezőgazdasági termékekre vonatkozó egyes engedmények közösségi vámkontingens formájában történő megállapításáról, valamint önálló és átmeneti intézkedésként, a Magyarországgal kötött Európai Megállapodásban előírt egyes mezőgazdasági engedmények kiigazításáról szóló, 2000. június 31-i 1727/2000/EK tanácsi rendeletre [6] és különösen annak 1. cikkének (3) bekezdésére,
tekintettel az egyes mezőgazdasági termékekre vonatkozó egyes engedmények közösségi vámkontingens formájában történő megállapításáról, valamint önálló és átmeneti intézkedésként, a Bulgáriával kötött Európai Megállapodásban előírt egyes mezőgazdasági engedmények kiigazításáról szóló, 2000. október 9-i 2290/2000/EK tanácsi rendeletre [7] és különösen annak 1. cikkének (3) bekezdésére,
mivel:
(1) A legutóbb a 993/2001/EK rendelettel [8] módosított, a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet [9] kodifikálta a vámáru-nyilatkozatok dátumának időrendi sorrendjét követő módon használandó vámkontingens kezelésére, valamint a kedvezményes behozatal felügyeletére vonatkozó szabályokat.
(2) Az egyszerűsítés érdekében, valamint tekintetbe véve néhány kontingens kis mennyiségét és a 95/582/EK határozatban előírt plafonokat, az egyrészről az Európai Közösség, másrészről Dánia kormánya és a Feröer-szigetek önkormányzata közötti megállapodás megkötéséről szóló, 1996. december 6-i 97/126/EK tanácsi határozata [10] és a 1095/96/EK, 1706/98/EK, 1727/2000/EK és a 2290/2000/EK tanácsi rendeleteket és a 2454/93/EGK rendeletet szintén alkalmazni kell az említett vámkontingensekre és plafonokra.
(3) Adminisztratív okokból új sorszámot kell adni minden egyes érintett vámkontingensnek és plafonnak.
(4) Az e rendelet hatálya alá tartozó egyes kontingensek és plafonok hatékony kezelése érdekében az áruk származását bizonyító igazolást kell előírni.
(5) Tekintetbe véve a búzának a 09.0074 és a 09.0075 kontingensszám esetében előírt minőségét, a vámhatóságok a kontingensre való jogosultság megadása előtt vizsgálhatják a minőségi követelményeknek való megfelelőséget. E kontingensek hatékony kezelése érdekében biztosítékrendszert kell bevezetni.
(6) Ha az e rendelet szerinti plafonokat az adott évben elérik, akkor a Bizottság - rendelet útján - újra bevezetheti a szokásos vámtételek 50 %-kal csökkentett kivetését.
(7) A 2454/93/EGK rendelet ezekre a kontingensekre és plafonokra való alkalmazása szükségtelenné teszi az ezekre vonatkozó, az 1879/94/EK [11], a 306/96/EK [12], az 1827/96/EK [13], az 1970/96/EK [14], az 1405/97/EK [15], az 1406/97/EK [16], a 2492/98/EK [17], a 2809/98/EK [18] és a 778/1999/EK [19] bizottsági rendeletben megállapított részletes alkalmazási szabályokat. Az említett rendeleteket emiatt e rendelet rendelkezései hatályba lépésének időpontjában hatályon kívül kell helyezni.
(8) A Gabonapiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
(1) Az I. mellékletben felsorolt vámkontingenseket 2002. július 1-jétől kezdődően az egyes gazdasági években, július 1-jétől június 30-ig kell megnyitni.
(2) A II. mellékletben felsorolt vámkontingenseket az egyes naptári évekre 2002. január 1-jétől kell megnyitni.
(3) A III. mellékletben felsorolt vámplafonokat az egyes naptári évekre 2002. január 1-jétől kell megnyitni.
2. cikk
(1) A 09.5716 és a 09.5732 vámkontingens szerint behozott termékeket az exportáló ország által az adott országgal megkötött Európa-megállapodás 4. jegyzőkönyvének megfelelően kiadott EUR.1 szállítási bizonyítvány bemutatása, vagy pedig az említett jegyzőkönyvnek megfelelően kiadott számlanyilatkozat bemutatása esetén lehet szabad forgalomba bocsátani.
(2) A 09.0779 vámkontingens szerint behozott termékeket az exportáló ország által a vele megkötött kétoldalú megállapodás IV. mellékletének megfelelően kiadott EUR.1 szállítási bizonyítvány bemutatása, vagy pedig az említett megállapodásnak megfelelően kiadott számlanyilatkozat bemutatása esetén lehet szabad forgalomba bocsátani.
(3) A 09.0689 vámkontingens szerint importált termékeket az exportáló ország által az egyrészről az Európai Közösség, másrészről a Dánia kormánya és a Feröer-szigetek önkormányzata közötti megállapodás IV. mellékletének 3. jegyzőkönyvének megfelelően kiadott EUR.1 szállítási bizonyítvány bemutatása, vagy pedig az említett megállapodásnak megfelelően kiadott számlanyilatkozat bemutatása esetén lehet szabad forgalomba bocsátani.
(4) A 09.1633 vámkontingens és az e rendelet III. mellékletében felsorolt vámplafonok szerint behozott termékeket az exportáló ország által az AKCS-EK Egyezmény V. mellékletének 1. jegyzőkönyvének megfelelően kiadott EUR.1 szállítási bizonyítvány vagy számlanyilatkozat bemutatása esetén lehet szabad forgalomba bocsátani.
3. cikk
(1) A 09.0074 és a 09.0075 vámkontingens szerint behozott termékek minőségének biztosítása érdekében a nulla importvámra való jogosultság feltétele, hogy az importőrök a 2454/93/EGK rendelet 248. cikkében foglalt biztosítékon felül 5 euró/tonna behozatali biztosítékot helyezzenek letétbe az illetékes vámhatóságoknál azon a napon, amikor a szabad forgalomba bocsátásról szóló nyilatkozatot elfogadták.
(2) A vámhatóságok reprezentatív mintát vesznek minden egyes, a 09.0075 számú vámkontingens szerinti behozatal esetében, az annak megállapításához szükséges vizsgálatok elvégzése céljából, hogy a behozott termék minősége megfelel-e a IV. mellékletben meghatározott minőségi feltételeknek. Ha a minőség nem megfelelő, akkor a kontingenshez való hozzáférést meg kell tagadni.
(3) A vámhatóságok reprezentatív mintát vesznek minden egyes, a 09.0074 számú vámkontingens szerinti import esetében, az annak megállapításához szükséges vizsgálatok elvégzése céljából, hogy az acélosszem-tartalom legalább 73 %-e. Ha a minőség nem megfelelő, akkor a kontingenshez való hozzáférést meg kell tagadni.
(4) Az (1) bekezdésben említett 5 euró/tonna importbiztosítékot azokra az importált termékmennyiségekre vonatkozóan fel kell szabadítani, amelyek esettől függően megfelelnek a (2) vagy a (3) bekezdésben említett követelményeknek. Ha a (2) vagy (3) bekezdésben említett vizsgálatok azt mutatják, hogy a behozott termék minősége nem felel meg a szabványos minőségnek, akkor a 1249/96/EK bizottsági rendeletet [20] kell alkalmazni. Az (1) bekezdésben említett tonnánkénti 5 eurós összeget bírságként vissza kell tartani.
4. cikk
(1) Az 1. cikk (1) és (2) bekezdéseiben említett vámkontingenseket a 2454/93/EGK rendelet 308a. 308b. és 308c. cikkének megfelelően a Bizottság kezeli.
(2) Az 1. cikk (3) bekezdésében említett vámplafonok közösségi felügyeletét a 2454/93/EGK rendelet 308d. cikkének megfelelően a Bizottság látja el, szoros együttműködésben a tagállamokkal.
5. cikk
(1) Az 1970/96/EK, az 1405/97/EK és a 778/1999/EK rendelet 2002. július 1-jétől hatályát veszti.
(2) Az 1897/94/EK, a 306/96/EK, az 1827/96/EK, a 2809/98/EK és a 2492/98/EK rendelet 2002. január 1-jétől hatályát veszti.
6. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Rendelkezéseit az 1. cikk (1) bekezdése szerinti kontingensek esetében 2002. július 1-jétől, az 1. cikk (2) és (3) bekezdése szerinti kontingensek és plafonok esetében 2002. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. október 30-án.

Labels: 3
17